Kamenica nad Cirochou

Kamenica nad Cirochou je obec na Slovensku v okrese Humenné. Počtom obyvateľov je to najväčšia obec v tomto okrese. Nachádza sa na východnom Slovensku,  od mesta Humenné. Cez obec pretekajú rieky Cirocha a Kamenica, ktoré sa zlievajú asi  za obcou. V obci je 23 pomenovaných ulíc s verejným osvetlením.

História 
Pôvodná obec nestála na súčasnom mieste, ale bola posunutá výrazne bližšie k rieke Cirocha. K presunutiu na súčasné miesto došlo zrejme pod vplyvom častých povodní.

Prvá písomná zmienka o obci pochádza z roku 1317, kedy ju kráľ Róbert I. dal do daru rodu Drughetovcov za verné služby panovníkovi spolu s inými obcami a mestom Humenné. Humenné si rod vybral za svoje sídlo, a preto si jeho členovia za svoje meno dávali často prímeno Homonnay, čo je dobový názov pre mesto Humenné. Spolu s týmto panstvom rod Drughetovcov získal pomerne širokú paletu výsad. Predpokladá sa však, že obec je oveľa staršia a jej vznik by sa mal hľadať ešte niekde v 13. storočí.

Prvý známy názov obce bol Kemence a zhruba od roku 1416 sa v úradných záznamoch objavuje ako Nagy Kemence. Kaštieľ nachádzajúci sa v obci bol vybudovaný rodom Csákyovcov, po nich ho prebral rod Andrássyovcov, z ktorého pochádza aj posledný gróf v obci, Gejza Andrássy. Ten v roku 1925 odpredal časť svojich pozemkov občanom, a tak došlo k výraznému rozšíreniu obce. V roku 1933 prevzala správu lesov a poľných majetkov štátna správa práve od Gejzu Andrássyho. S tým sa spája vznik Vojenských lesov v obci a vybudovanie píly na elektrický pohon. Drevo bolo z okolia do tejto píly zvážané úzkokoľajkou, ktorá ako jedna z mála plnila svoju funkciu až do roku 1991, kedy bola po nehode odstavená. Dnes sa už z nej zachovali iba torzá koľají na niektorých miestach obce.

Demografický vývoj 

Zdroj: Štatistický úrad Slovenskej republiky

Súčasnosť 
V roku 1990 prebehla plynofikácia a zároveň sa začalo s výstavbou čistiarne odpadových vôd. V roku 2008 bola kanalizácia dobudovaná na 90 %.

V roku 1997 bol na cintoríne vybudovaný Dom smútku (nádeje) v ktorom sa slúžia pohrebné obrady.

V obci funguje 21 spolkov, ktoré sú riadne zaregistrované a podporované obecným zastupiteľstvom.

V roku 2008 sa podarilo rozbehnúť mnoho projektov, z ktorých niektoré schválila a prispela na ne aj Európska únia. Jedným z nich bola spolupráca s poľskou obcou Tyrawa Wołoska. Obce spoločne zorganizovali niekoľko podujatí. Konali sa dni obce za účasti premiéra aj prezidenta SR, a letecký deň, na ktorom sa zúčastnilo podľa usporiadateľov viac ako 5000 ľudí.
Každoročne sa koná odpustová slávnosť nielen v obci, ale aj v priľahlom vojenskom obvode Valaškovce.

Rekonštrukcia zdravotného strediska by mala skvalitniť zdravotnú starostlivosť obyvateľov nielen Kamenice, ale aj ostatných okolitých usadlostí.

Dobrovoľný hasičský zbor 
Jednotný hasičský zbor bol založený v roku 1925 s počtom 31 členov. V roku 2008 mal zbor 55 členov. Hasiči v minulosti disponovali cisternovou automobilovou striekačkou  CAS 25 Škoda 706 RTHP, ktorá bola vyradená pre zlý technický stav a nerentabilnosť opravy. V roku 2012 bola pre zbor zabezpečená Tatra 148 CAS 32, ktorá bola po generálnej oprave nasadená do služby. Hasiči tiež disponujú vozidlom Iveco Daily CAS 15 a protipovodňovým vozíkom. V roku 2020 sa začala výstavba novej hasičskej zbrojnice z dôvodu nedostatočnosti dovtedajších priestorov hasičskej zbrojnice.

Pozoruhodnosti 

 kompletne zrekonštruovaný kostol svätého Štefana z roku 1782. Archeologický prieskum pod kostolom potvrdil existenciu pohrebiska. Je osadený pôvodným oltárom. Pri kostole stojí veľmi stará košatá lipa, ktorá sa svojím vekom a rozmermi radí na 2. miesto na východnom Slovensku (VZV Kú v Prešove, 1/1997-VZV/ŽP, 25. 06. 1997). V novembri 2011 prešiel generálnou opravou aj organ.
 kaštieľ z roku 1773 v klasicistickom štýle, ktorý nie je sprístupnený verejnosti
 hasičská súťaž o Pohár starostu obce Kamenica nad Cirochou
 Parná lokomotíva pred areálom VLM SR
 Pomník obetiam druhej svetovej vojny
 cintorín z 1. svetovej vojny

Erb 
V bielom poli štítu zo zelenej pôdy po obidvoch stranách vyrastajú dva zelené stromy s hnedými kmeňmi, v strede poľa sú umiestnené v zvislej polohe, obrátené k sebe, lemeš a čerieslo čiernej farby.

V roku 2006 Heraldická komisia Ministerstva vnútra Slovenskej republiky prerokovala návrh erbu obce Kamenica nad Cirochou a odporučila ho na prijatie obecným zastupiteľstvom a na zapísanie do Heraldického registra Slovenskej republiky v tejto podobe: V striebornom štíte medzi dvoma zelenými prirodzenými stromami, vyrastajúcimi zo zelenej pažite, čierna bordúra lemeša a čierne čerieslo.

Doprava 
Obec má vlakové aj cestné napojenie na dopravnú infraštruktúru, nachádza sa tu aj športové letisko.

Šport 
V obci sa nachádza futbalový štadión, v rámci základnej školy nedokončené multifunkčné ihrisko a telocvičňa.

Školstvo a zdravotníctvo 
Obec má vlastné obvodné zdravotné stredisko s lekárňou. Nachádza sa tu aj základná škola.

Referencie

Iné projekty

Externé odkazy 
 
 Stránka farnosti Kamenica nad Cirochou a filiálky Kamienka
  Lepšie stránky obce Kamenica nad Cirochou

 
Obce okresu Humenné